અંગ્રેજી ભાષા નામનો ઉંદર ગુજરાતી ભાષાના પગમાં ફૂંક મારતો જાય છે અને ખોતરતો જાય છે. અંગ્રેજી ભાષા શીખવી એ સમયનો તકાજો છે. અંગ્રેજી ન આવડતું હોય તો સૂરત વટાવ્યા પછી ભારતમાં જ તકલીફ પડે છે. પણ ગુજરાતી ભાષાના ભોગે કે ગુજરાતી ભાષાને અભેરાઈ ઉપર ચડાવીને અંગ્રેજી ભાષાનો અભરખો જાગતો હોય તો બૃહદ ગુજરાતી સમાજે સાવધાન થવાની જરૂર છે. અંગ્રેજી ભાષાથી જરાય અભડાયા વગર જાપાનની પ્રજા અને ચીનની પ્રજાએ પ્રગતિ નથી કરી? દ્વિતીય ભાષા તરીકે ગુજરાતી ભાષાના વિષયને જાળવી રાખીને અંગ્રેજી માધ્યમમાં બાળકોને ભણાવીને ગુજરાતી અસ્મિતાને અકબંધ રાખી શકાય છે. નવી પેઢીના વિદ્યાર્થીઓ માટે દિવસે દિવસે ગુજરાતી ભાષા સગી બહેનને બદલે માસીની દીકરી બહેન બનતી જાય છે એ માત્ર ચિંતાનો જ નહીં, દુઃખનો વિષય છે. આ બાબતે સમયસર લાલબત્તી ધરવામાં નહિ આવે તો ગુજરાતી ભાષા માસીની દીકરી બહેનમાંથી સાવકી બહેન બની જશે ! આવું થશે ત્યારે એ ચિંતા, દુઃખ અને શરમની બાબત બની જશે અને પછી સુધારાવધારા કરવા માટે ઘણું મોડું થઈ ગયું હશે.